Prezident Toshkent shahrining Yunusobod tumanida amalga oshirilgan qurilish va obodonlashtirish ishlarini borib ko`rdi

Ilgari bu ko`cha o`rtasidagi maydon beton devor bilan o`ralgani sababli yo`l judayam tor edi. Yunusobod metro yo`nalishining davomi qurilishi natijasida bu joy ochildi. Ahmad Donish ko`chasining Amir Temur ko`chasidan Toshkent xalqa avtomobil yo`ligacha bo`lgan 2,2 km qismi 6 qatorli qilib qayta qurildi. 4 qatorli mavjud yo`l rekonstruksiya qilindi. Piyodalar va velosiped yo`lakchalari, maysazorlar tashkil etildi. Energiya tejamkor yoritish moslamalari o`rnatildi.
Yana bir muhim jihati – Ahmad Donish ko`chasi o`rtasidagi yashil hudud va ko`cha bo`ylaridagi daraxtlar saqlab qolindi. 1850 ta manzarali daraxt ko`chati ekildi.
- Yo`l qurilishiga qo`shimcha pul berib, zamonaviy texnikalar olingani bugun natijasini beryapti. Bu esa odamlarga manfaat, sifat keltirishi kerak, - dedi Shavkat Mirziyoev.
Chorrahalarda yo`l 92 metrgacha kengaytirilgan. Transport vositalari o`ng tarafga to`xtovsiz harakatlanishi ko`zda tutilgan. Bu Ahmad Donish, Amir Temur, Bog`ishamol kabi ko`plab ko`chalardagi tirbandlikni kamaytiradi. Toshkent va Qibray tumanlari aholisining poytaxt markaziga etib borish vaqti 2 barobar qisqaradi. Ushbu yangi trassada bir kunda 60 mingtagacha transport vositasi harakatlanishi mumkin.
Davlatimiz rahbari bu erda mutasaddilarga yo`lsozlik sifati va ko`lamini oshirish bo`yicha ko`rsatmalar berdi.
- Odamlarimiz ham, mehmonlar ham yo`lga qarab davlatga baho beradi. Yo`llar yaxshi bo`lsa, xalqimiz rozi bo`ladi. Shuning uchun bunday sifatli yo`llarni hududlarda ham qurish, qishloq yo`llarini ham o`zgartirish kerak, - dedi Prezident.
Shu erda Yunusobod tumani aholisi vakillari bilan samimiy muloqot bo`lib o`tdi.
Prezident Shavkat Mirziyoev, shuningdek, Toshkentning Farg`ona yo`li ko`chasida amalga oshirilayotgan ta`mirlash va obodonlashtirish ishlarini ham borib ko`rdi.
Turkiyaning «Kalyon» shirkati bilan hamkorlikda ishlab chiqilgan loyihaga asosan, 8 qatorli yangi avtomobil yo`li qurish, 2 qatorli mavjud yo`lni rekonstruksiya qilish, energiya tejamkor yoritish moslamalari o`rnatib, piyodalar va velosiped yo`lakchalari, maysazorlar tashkil etish rejalashtirilgan.
Davlatimiz rahbari bir kilometr yo`l qurishga yurtimiz va xorijda ketadigan mablag` hamda materiallar qatlamini tahlil qilish asosida yo`l industriyasini takomillashtirish bo`yicha ko`rsatmalar berdi. Avtomagistrallar bilan birga ichki yo`llarga ham alohida e`tibor qaratish zarurligi ta`kidlandi.